b'\n_START_ARTICLE_\nAfrikanruoko\n_START_SECTION_\nKuvaus\n_START_PARAGRAPH_\nAfrikanruo\xe2\x80\x99on juurakko pitk\xc3\xa4mainen ja korsi pysty ja 2\xe2\x80\x938 metri\xc3\xa4 korkea. Tuppi on irtonainen, ja lehtilavan ja tupen kulmassa oleva kieleke on ripsireunainen. Lehtilapa on 25\xe2\x80\x9375 senttimetri\xc3\xa4 pitk\xc3\xa4 ja 6\xe2\x80\x9340 millimetri\xc3\xa4 leve\xc3\xa4. Kukinto on r\xc3\xb6yhy, tihe\xc3\xa4 ja 30\xe2\x80\x9350 senttimetri\xc3\xa4 pitk\xc3\xa4 ja 10\xe2\x80\x9320 senttimetri\xc3\xa4 pitk\xc3\xb6. T\xc3\xa4hkyl\xc3\xa4t ovat yksitt\xc3\xa4isi\xc3\xa4. Kyps\xc3\xa4t t\xc3\xa4hkyl\xc3\xa4t ovat per\xc3\xa4llisi\xc3\xa4, ja niiden per\xc3\xa4t ovat jouhimaisia.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nAfrikanruokoja kasvaa luonnonvaraisena keskisess\xc3\xa4, it\xc3\xa4isess\xc3\xa4 ja etel\xc3\xa4isess\xc3\xa4 Afrikassa. Levinneisyyden pohjoisraja menee Etiopian, Sudanin, Kongon demokraattisen tasavallan, Kongon tasavallan ja Gabonin halki. Lis\xc3\xa4ksi sit\xc3\xa4 kasvaa Egyptiss\xc3\xa4 Niilin rannalla. Manner-Afrikan lis\xc3\xa4ksi sit\xc3\xa4 kasvaa my\xc3\xb6s Madagaskarilla ja Maskareeneilla._NEWLINE_Afrikanruoko on yleinen kasvi jokien, j\xc3\xa4rvien ja patojen rannoilla sek\xc3\xa4 soilla, tulvatasangoilla ja kausittaisissa lammissa. Se kasvaa usein osittain veden alla, ja sit\xc3\xa4 on tavattu kasvavan 580\xe2\x80\x931\xc2\xa0500 metrin korkeudessa.'